 **KUVENDI**

***Grupi Parlamentar i Partisë Demokratike***

Nr. \_\_\_\_\_\_ Prot. Tiranë, më \_\_\_\_.\_\_\_\_.2021

**Lënda**: **Propozohet për shqyrtim dhe miratim një projektligj.**

**Drejtuar**: **Znj. Lindita NIKOLLI**

Kryetare e Kuvendit të Shqipërisë.

**Këtu**

Znj. Kryetare*,*

Në mbështetje të nenit 81, pika1 të Kushtetutës dhe nenit 68, pika 1 të Rregullores së Kuvendit të Shqipërisë, bashkëlidhur gjeni për shqyrtim dhe miratim projektligjin “Për një shtesë në ligjin nr. 92/2014 “Për Tatimin Mbi Vlerën e Shtuar në Republikën e Shqipërisë”, i ndryshuar”, shoqëruar me relacionin përkatës, të propozuar nga një grup deputetësh të Grupit Parlamentar të Partisë Demokratike.

Ju lutem, marrjen e masave për nisjen e procedurave parlamentare për shqyrtimin dhe miratimin e këtij projektligji në Kuvendin e Shqipërisë, në përputhje me nenet 68 e vijues të Rregullores.

Duke ju falënderuar për bashkëpunimin.

**KRYETARI**

**Alfred RUSHAJ**

**KUVENDI**

**PROJEKTLIGJ**

**Nr. \_\_\_\_\_\_/2021**

**PËR NJË SHTESË NË LIGJIN NR. 92/2014 “PËR TATIMIN MBI VLERËN E SHTUAR NË REPUBLIKËN E SHQIPËRISË”, I NDRYSHUAR**

Në mbështetje të neneve 78 dhe 83, pika 1 të Kushtetutës, me propozimin e një grupi deputetësh,

KUVENDI

I REPUBLIKËS SË SHQIPËRISË

VENDOSI:

Në ligjin nr. 92/2014 “Për tatimin mbi vlerën e shtuar në Republikën e Shqipërisë”, i ndryshuar, bëhet shtesa, si më poshtë vijon:

**Neni 1**

Pas pikës 9, të nenit 49, shtohet pika 10 me përmbajtje si më poshtë vijon:

10. Shkalla e reduktuar e tatimit mbi vlerën e shtuar, e cila aplikohet për furnizimin e mallrave të shportës, është në nivelin 6 për qind. Mallrat e shportës do të konsiderohen mielli, buka, vezët, qumështi, bulmeti, patatja, vaji, sheqeri dhe mishi.

**Neni 2**

**Hyrja në fuqi**

Ky ligj hyn në fuqi 15 ditë pas botimit në Fletoren Zyrtare.

**KRYETARJA**

**Lindita NIKOLLI**

Miratuar, më \_\_\_\_.\_\_\_\_.2021

**RELACION**

**PËR PROJEKTLIGJIN**

**PËR NJË SHTESË NË LIGJIN NR. 92/2014 “PËR TATIMIN MBI VLERËN E SHTUAR NË REPUBLIKËN E SHQIPËRISË”, I NDRYSHUAR**

**I. QËLLIMI I PROJEKTAKTIT DHE OBJEKTIVAT QË SYNOHEN TË**

**ARRIHEN**

Projektligji synon uljen e TVSH-së për shportën bazë të ushqimeve nga 20% në 6%. Kjo ulje e TVSH-së synon që të ndihmojë qytetarët shqiptarë, në përballimin e vështirësive financiare dhe rritjen e të ardhurave personale, si rezultat i uljes së TVSH-së.

Ulja e TVSh-së synon të rritë konsumin e produkteve bazë, duke ndihmuar kështu mirëqënien e familjeve shqiptare dhe mirë-rritjen e fëmijëve.

Nëpërmjet uljes së TVSH-së për ushqimet e shportës bazë, garantohet një frenim i thellimit të krizës ekonomike familjare dhe varfërimit të popullsisë.

Shumë vende të Rajonit, por edhe të Bashkimit Europian janë duke aplikuar Programe Sociale, me reduktim të TVSH-së për shportën bazë të ushqimit, në mënyrë për të lehtësuar jetesën dhe përballuar krizat e tjera, që do të përfshijnë vendet (kriza energjitike; kriza e naftës; pandemia COVID-19).

Kjo nismë synon gjithashtu arritjen e dy objektivave: (i) ulje e cmimit të produkteve të konsumit bazë si rezultat i uljes së zinxhirit të kostos nëpërmjet uljes së detyrimit tatimor; (ii) zbutje e varfërisë nëpërmjet mbajtjes në kontroll të cmimeve të produkteve bazike të shportës ushqimore, duke u dhënë mundësi për jetesën shtresave të varfra dhe më specifikisht rreth 20% të popullsisë, që jeton me 1 USD për individ në ditë (gjysma e shpenzimeve të shqiptarëve kalon për mallrat e konsumit të përditshëm).

**II. ARGUMENTIMI I PROJEKTAKTIT LIDHUR ME PERPARESITE,**

**PROBLEMATIKAT, EFEKTET E PRITSHME**

Cmimet e artikujve bazë të shportës, brenda një periudhe 3-mujore janë rritur 30% në tregjet e pakicës, ndërkohë që rritja në vazhdimësi e cmimeve rrezikon të cojë ne varfëri rreth 40% të popullsisë. Sipas INSTAT, në vitin 2019 janë vlerësuar 659.000 individë që jetojnë nën kufirin e rrezikut për të qenë të varfër. Në kushtet e pandemisë, shtresat e varfëra u përballën me kostot më të larta dhe rritja e cmimeve do të përkeqësojë më shumë situatën financiare të kësaj shtrese.

Gjysma e shpenzimeve të familjeve shqiptare kanalizohet në blerjen e ushqimeve, ndërkohë, që cmimet e tyre janë përbërësit kryesorë të inflacionit në vend, parametër i mbajtur në kontroll nga Banka e Shqipërisë në nivelin 2,40% (gusht 2021), një shifër në rritje, por brenda parashikueshmerise së Bankës në 3%.

Pjesëmarrja e shtetit në jetën ekonomike, si rregullator dhe mbikqyrës në sektorë prodhues dhe importues të produkteve ushqimore është me rëndësi jetike për mbijetesën/mirëqënien e popullatës. Vecanërisht në situatën e ngarkuar ekonomike me kufizimet e rritjes shkaktuar nga pandemia, shteti nëpërmjet mekanizmave të tij dhe jo tregu, ngelet rregullatori i vetëm në stabilizimin e cmimeve të produkteve ushqimore me rëndësi jetike.

Në vazhdim të sa më lart, pavarësisht nga diferenca e shkaktur në buxhetin e shtetit nga arkëtimi i më pak të ardhurave nga TVSH e reduktuar nga 20 % në 6 %, buxheti (Ministria e Financave), duhet të konsiderojë modifikimet përkatëse dhe ndryshimin e volumit të zërave në investime / shpenzime qeveritare të gjykuara jo prioritare në raport me mbijetesën ushqimore të shqiptarëve dhe kohën në të cilën jetojmë. Kjo sjell gjithashtu një konkurrencë më të ndershme me vendet e rajonit, në përafrimin e vlerave mbi TVSH-në e produkteve ushqimore, ku përfitues janë bizneset dhe qytetarët / konsumatorët (Maqedoni e Veriut TVSH për shportën ushqimore 5%, Kosova 8%, Sërbia 8%).

Përsa kohë që rritja e pagave dhe pensioneve nuk po ndodh prej shumë vitesh, është e detyrueshme reduktimi i TVSH-së për të frenuar rritjen e pandalshme të cmimeve të produkteve ushqimore bazë të shportës, pasi pagat nuk po ndjekin rritjen e cmimeve të mallrave.

Qeveria, në afatshkurtër do të përfitojë nga rritja e çmimeve, duke mbledhur më shumë taksa, të cilat ndikojnë në përmirësimin e deficitit fiskal dhe uljen e borxhit. Por në një perspektivë afatmesme, çmimet e larta do të sillnin rritjen e normave të interesit, të cilat e ndikojnë negativisht borxhin publik, i cili po shkon realisht mbi 85 % të PBB-së.

Reduktimi i TVSH-së nga 20 % ne 6% do të jetë një premtim i mbajtur për të dy kahet e politikës shqiptare, pasi kur partitë kryesore kanë qenë në opozitë kanë kërkuar këtë ndryshim. Në këtë mënyrë sjelljeje të re të përgjegjshme, politika tregon ndjeshmëeri qytetare dhe ndëerveprim me nevojat e qytetarëve.

**III. VLERESIMI I LIGJSHMERISE, KUSHTETUTSHMERISE DHE HARMONIZIMI ME LEGJISLACIONIN NE FUQI VENDAS E NDERKOMBETAR**

Projektligji është propozim i një grupi deputetësh të Kuvendi të Shqipërisë, në përputhje me nenin 81, pika 1 të Kushtetutës së Shqipërisë dhe nenin 68 të Rregullores së Kuvendit.

**IV. PËRMBLEDHJE SHPJEGUESE E PËRMBAJTJES SËPROJEKTAKTIT**

Projektligji përbëhet nga dy dispozita. E para, sjell një shtesë në nenin 49 të ligjit nr. 92/2014, e cila ka të bëjë me shkallën e reduktuar të tatimit mbi vlerën e shtuar. Konkretisht, pika 10 e shtuar synon reduktimin e TVSH-së nga 20% në 6% për mallrat e shportës. Këto të fundit janë përcaktuar dhe përbën nga mielli, buka, vezët, qumështi, bulemti, patatja, vaji, sheqeri dhe mishi.

Ndërsa, neni 2 parashikon hyrjen në fuqi, në përputhje me përcaktimin e bërë në nenin 84, pika 3 të Kushtetutës.

**V. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ndikimet dhe implikimet buxhetore janë llogaritur, duke u referuar të dhënave statistikore nga INSTAT. Nga një vlerësim paraprak, në Shqipëri janë 768.963 mijë familje, me një buxhet familjar mesatar së shportës së ushqimit prej 83.475 mijë lek/familje (3.6 persona); nga këto konsumohen 16.200 mijë lek për shportën bazë të ushqimeve. Me uljen e TVSH-së nga 20% në 6%, për shportën bazë ushqimore, buxheti i shtetit do ketë një rënie prej 17 miliardë lekë/në vit.

Propozohet, që për të përballuar vështirësitë ekonomike, të ulet TVSH-ja dhe efekti negativ prej 17 Mld lekë, të gjenden nga Programi i PPP-ve për vitin 2022, ose rialokimi i fondeve për shpenzime jo prioritare.